དེང་གི་ཆར་སྙིགས་ལྔའི་རང་མདངས་ཆེས་ཆེར་བདོ་བའི་སྐབས་འདིར་འཛམ་གླིང་ སྤྱིའི་སྐྱེ་འགྲོ་རྣམས་ཕན་ཚུན་འགལ་འདུའི་འཁྲུག་རྩོད་མེད་ཅིང་། ཆོས་འབྱོར་བདེ་སྐྱིད་རང་དབང་གིི་དཔལ་ལ་རོལ་ཆེད་ཤར་ནུབ་རྒྱལ་ཁབ་དུ་མར་ཞབས་ ཀྱི་པལྨོ་ལན་གཅིག་མིན་པར་ཡང་ནས་ཡང་དུ་རྣམ་པར་བཀོད་དེ་ནང་ཆོས་ཀྱི་སྙིང་པོ་ འཚེ་མེད་ཞི་བའི་ཐབས་ཚུལ་དང་། བྱམས་པ་དང་སྙིང་རྗེ། གཞན་ཕན་བྱང་སེམས། རང་ལས་གཞན་གཅེས་པའི་བསླབ་བྱ་རྣམས་བདག་ཅག་གི་སྟོན་པས་ཇི་ལྟར་གདམས་པ་བཞིན་ ཉམས་མྱོང་དམར་ཁྲིད་མཛད་པ་དང་། དེ་བཞིན་འཛམ་གླིང་ནང་ཆོས་ལུགས་མི་འདྲ་བའི་བླ་ཆེན་མི་དྲག་རྣམས་ཡང་ནས་ཡང་དུ་ མཇལ་འཕྲད་ཆེ་བསྟོད་བཀུར་རེས་ཀྱིས་ཆོས་ལུགས་ཕན་ཚུན་ཐུགས་མཐུན་དམ་གཙང་དང་། འཛམ་གླིང་ནང་ཞི་བདེ་ཡུན་གནས་འབྱུང་ཐབས་ཀྱི་གཞེན་སྐུལ་བཀའ་བགྲོས་མཛད་དང་མཛད་ མུས་ཀྱིས་མཚོན་འཛམ་གླིང་ཁྱོན་ཡོངས་ཀྱི་ཞི་བདེ་ལྷིང་འཇགས་ཀྱི་དགོངས་བཞེས་ མཛད་ཕྱོགས་ལའང་ཡིད་དབང་འཕྲོགས་ཏེ་ཆེས་སྙན་པར་གྲགས་པའི་ནོ་སྦལ་ཞི་བདེའི་ གཟེངས་རྟགས་འབུལ་བཞེས་བསྐྱངས་ཤིང་། འཇིག་རྟེན་དེད་དཔོན་ཆེན་པོར་མངའ་གསོལ་གྱིས་མཚན་སྙན་གྱི་བ་དན་ཕྱོགས་དུས་ཀུན་ ཏུ་ལྷབ་ལྷུག་ཏུ་གཡོ་ཞིང་། འདིའི་བཟང་འབྲས་སུ་བོད་དོན་བདེན་པའི་གནས་ལུགས་རྣམས་འཛམ་གླིང་མང་ཚོགས་ནས་གོ་ དོན་ལེགས་རྟོགས་ཀྱི་ཕན་གྲོགས་སུ་གྱུར་ཏེ་བོད་དོན་ཐོག་ཤ་ཚ་སེམས་ཁུར་གྱི་ རྒྱབ་སྐྱོར་དབྱར་གྱི་ཆུ་གཏེར་བཞིན་ཉིན་རེ་ནས་ཉིན་རེ་འཕེལ་རྒྱས་འགྲོ་བཞིན་པ་ སོགས་༸གོང་ས་ཆེན་པོོའི་རྨད་བྱུང་མཚན་སྙན་མཛད་འཕྲིན་ཁོ་ན་ལས་བྱུང་བ་མ་ཟད། བོད་ལྗོངས་ཆོས་སྲིད་ལུགས་གཉིས་ཀྱི་ཐུགས་འགན་བདག་གིར་བཞེས་ཏེ་མི་ལོ་ ༥༥ འཁོར་ཉེ་སོགས་མདོར་ན་༸གོང་ས་ཆེན་པོས་སྐུ་ཚེ་ཧྲིལ་པོར་བསྟན་འགྲོ་སྤྱི་དང་། ཁྱད་པར་བོད་དོན་ལ་ཐུགས་བརྩེ་གཅིག་ཏུ་གཞོལ་བའི་བཀའ་དྲིན་ནི་སྟོང་གསུམ་འཇིག་ རྟེན་གྱི་ཁམས་ཐམས་ཅད་རིན་ཆེན་གྱིས་བཀང་སྟེ་ཕུལ་ཀྱང་བཀའ་དྲིན་གསབ་ཡུལ་ལས་ འགོངས་ནའང་། བཀའ་དྲིན་ཕྲ་མོ་ཙམ་གསབ་ཕྱིར་འདི་ལོ་སྐུའི་འཁྲུངས་དུས་དམིགས་བསལ་ཟབ་གཟེངས་ སྲུང་བརྩིའི་ལས་རིམ་ཁག་ལག་ལེན་ཞུ་བཞིན་པ་དང་། འདི་ལོ་ཕྱི་ཟླ་ ༦ ཚེས་ ༨ ཉིན་བོད་གཞིས་བྱེས་ལྷ་སྡེ་མི་སྡེ་ཡོངས་ཀྱིས་བརྟན་བཞུགས་རྒྱས་པ་བསྟར་ཕུལ་ ལེགས་གྲུབ་ཟིན་པ་བཞིན། སྐབས་དེར་༸གོང་ས་ཆེན་པོས་བཀའ་སློབ་གསུང་གི་བདུད་རྩི་དབུགས་དབྱུང་ཁོངས་ྙ སྔོན་གྱི་རྒྱལ་དབང་གོང་མ་རྣམས་དང་། པཎ་ཆེན་སྐུ་ཕྲེང་གོང་མ་ཚོའི་ནང་སྐུ་ཚེ་རིང་ཤོས་བཞུགས་མཁན་༧རྗེ་དགེ་འདུན་ གྲུབ་པ་དགུང་ལོ་བརྒྱད་ཅུ་སྐོར་དང་། པཎ་ཆེན་བློ་བཟང་ཆོས་རྒྱན་དགུང་ལོ་བརྒྱ་དང་བརྒྱད་ཙམ་བཞུགས་ཡོད། ངོས་ལ་སྐྱེ་འཆིའི་རང་དབང་མེད་ཀྱང་རིང་འཚོའི་སྨོན་ལམ་རྒྱག་གི་ཡོད། རྣམ་ཀུན་ངོས་ཀྱི་བསམ་པར་བོད་གངས་ཅན་གྱི་ད་ལྟའི་གནས་སྟངས་འདི་འདྲ་ཞིག་གི་ འོག་ངོས་རང་ཚེ་མ་བརྟན་ན་འགྲིགས་མ་སོང་བསམ་པའི་སྒོ་ནས་རིང་འཚོའི་སྨོན་ལམ་ དུས་རྟག་ཏུ་རྒྱག་གི་ཡོད་ལ། འཕེན་པ་ཡང་གང་མང་གཏོང་གི་ཡོད་ ཅེས་སོགས་བཀའ་བཞེས་བཟང་པོ་སྤྱི་བོར་སྨིན་བསྩལ་བྱུང་བར་བརྟེན་བོད་མི་ཡོངས་ ཀྱི་ཚབ་ཞུས་ཏེ་ཐུགས་རྗེ་བཀྲིན་བླ་ཆེད་དུ་ཆེ་ཆེ་ཆེ་ཞེས་ལན་བརྒྱར་ཞུ་རྒྱུ་མ་ ཟད། མུ་མཐུད་བཀའ་སློབ་ཕེབས་དགོངས་སུ་ྙཁྱེད་རང་ཚོས་ཀྱང་ཐུགས་སྨོན་གནང་ནས་རང་རེ་ ཕན་ཚུན་བླ་མ་དང་སློབ་མའི་དམ་ཚིག་གི་འབྲེལ་བ་ཡོད་དུས་དམ་ཚིག་ནི་ཧ་ཅང་གལ་ཆེན་ པོ་ཡིན་ ཞེས་དང་། ྙཇི་ཙམ་གྱིས་རང་ཅག་བླ་སློབ་ཕན་ཚུན་དམ་ཚིག་གིས་ཐུབ་པ་དང་། བརྟན་པོ། གཡོ་བ་མེད་པ་བྱུང་བའི་ཚོད་ཀྱིས་ཚང་མའི་ཚེ་དང་བསོད་ནམས་གོང་ནས་གོང་དུ་འཕེལ་ བར་ཕན་གྱི་ཡོད། ད་དུང་ཡིན་ཡང་ཚང་མས་ཆོས་ལུགས་ཀྱི་འཐེན་འཁྱེར་བྱེད་པ་དང་། ཆོལ་ཁ་ལུང་ཚན་གྱི་འཐེན་འཁྱེར་བྱེད་པའི་ཕྱོགས་སུ་མ་སོང་བར་དོན་དག་ཆེ་ས་དང་། ཕུགས་རྒྱང་རིང་སར་བསམ་བློ་གཏོང་རྒྱུ་ནི་ཧ་ཅང་གལ་ཆེན་པོ་ཡིན་ སོགས་བཀའ་སློབས་ཕེབས་པ་བཞིན་བོད་མི་རྩམ་གཟན་རྣམས་ནས་ཆོལ་ཁ་ལུང་ཚན་དང་། ཆོས་ལུགས་ནང་ཁུལ་ཕྱོགས་རིས་འཐེན་ཁྱེར་ཡོངས་སུ་སྤངས་ཏེ་མཐུན་ལམ་འོ་ཆུ་ཆིག་ སྒྲིལ། ཕྱི་ནང་དགྲ་བོའི་དཀྲུག་ཤིང་དབྱེན་སྱོར་ལ་ཧོལ་རྒྱུགས་སུ་མ་སོང་བར་རང་ཚུགས་ སྤྱང་གྲུང་འཛོམས་པ་དང་། ཁྱད་པར་༸གོང་ས་ཆེན་པོས་དུས་གསུམ་གསལ་གཟིགས་ཀྱིས་མ་ཡིས་བུ་ལ་ཇི་ལྟར་གདམས་ པའི་ལམ་སྟོན་བཀའ་སློབ་རྣམས་ཐོད་བཅིངས་ཀྱིས་བཀའ་བཞིན་བསྒྲུབ་པ་མཆོད་པས་མཉེས་ པར་བྱ་རྒྱུ་ནི་བཀྲིན་རྗེས་དྲན་དང་འཁྲུངས་སྐར་གྱི་འབུལ་མཚོན་དམ་པ་ཞིག་ཡིན་ལ། ནང་གི་ཞབས་རིམ་ཡང་ཡིན་པས་བོད་མི་སྤྱི་བོ་གནམ་བསྟན་ཡོངས་ནས་རང་དོན་མནོ་བསམ་ འཕྱུགས་མེད་གནང་གལ་ཆེ་བའི་འབོད་སྐུལ་ཞུ་རྒྱུ་ཡིན།